|  |  |  |
| --- | --- | --- |
| Ent;ow |  |  |
|  |  | Ημ/νία 17/5/2017 Αρ. πρωτ. 2600 |
| ΕΛΛΗΝΙΚΗ ΔΗΜΟΚΡΑΤΙΑ  Υπουργείο Υγείας  5ηΥ.Πε. Θεσσαλίας & Στερεάς Ελλάδας |  |  |
| ΓΕΝΙΚΟ ΝΟΣΟΚΟΜΕΙΟ ΑΜΦΙΣΣΑΣ Διεύθυνση Διοικητικού  Οικονομικό Τμήμα | Προς: | Κάθε ενδιαφερόμενο |
| Ταχ. δ/νση 33100 Άμφισσα  Πληροφ. Σκούρα Π.  Τηλ. (22653) 50131  Fax (22650) 22086  Ε-mail diax2@gnamfissas.gr |
|  |  |  |

**Δημόσια Διαβούλευση**

επί των Τεχνικών Προδιαγραφών για την προμήθεια και εγκατάσταση ενός **Αυτόματου Συστήματος Εξουδετέρωσης των Μολυσματικών Υγρών Αποβλήτων** (CPV: 33141620-2)του μικροβιολογικού εργαστηρίου του Γ. Ν. Άμφισσας και εκτιμώμενης αξίας οκτώ χιλιάδες ευρώ (8.000,00€).

1. Η διάρκεια της διαβούλευσης ορίζεται σε είκοσι (20) ημέρες από την επομένη της ημερομηνίας ανάρτησης στον ιστότοπο της 5ης ΥΠΕ Θεσσαλίας και Στερεάς Ελλάδας ([www.dypethessaly.gr](http://www.dypethessaly.gr))
2. Οι ενδιαφερόμενοι μπορούν να αποστείλουν τις απόψεις, σχόλια, εισηγήσεις και παρατηρήσεις τους, καθώς και να ζητήσουν διευκρινήσεις στην ηλεκτρονική διεύθυνση diax2@gnamfissas.gr

Μετά το πέρας της προθεσμίας για τη διενέργεια της Δημόσιας Διαβούλευσης Τεχνικών Προδιαγραφών, θα αναρτηθούν στην ιστοσελίδα του Νοσοκομείου: ([www.gnamfissas.gr](http://www.gnamfissas.gr)), οι παρατηρήσεις που υποβλήθηκαν από τους συμμετέχοντες στη διαδικασία.

Σας ευχαριστούμε εκ των προτέρων για τη συμμετοχή σας στη διαδικασία.

**– Ο –  
 ΔΙΕΥΘΥΝΤΗΣ ΔΙΟΙΚΗΤΙΚΟΥ  
   
   
 \_\_\_\_\_\_\_\_\_\_  
 ΚΑΜΑΡΑΣ ΚΩΝ/ΝΟΣ**

## ****ΤΕΧΝΙΚΕΣ ΠΡΟΔΙΑΓΡΑΦΕΣ ΣΥΣΤΗΜΑΤΟΣ ΕΞΟΥΔΕΤΕΡΩΣΗΣ ΜΟΛΥΣΜΑΤΙΚΩΝ ΥΓΡΩΝ ΑΠΟΒΛΗΤΩΝ****

**Α. ΤΕΧΝΙΚΕΣ ΠΡΟΔΙΑΓΡΑΦΕΣ ΠΟΙΟΤΗΤΑΣ ΚΑΙ ΑΠΟΔΟΣΗΣ ΕΠΙ ΠΟΙΝΗ ΑΠΟΚΛΕΙΣΜΟΥ**

1. Το σύστημα εξουδετέρωσης των υγρών αποβλήτων του μικροβιολογικού εργαστηρίου θα πρέπει να διαθέτει εξοπλισμό που να είναι καινούργιος, αμεταχείριστος, σύγχρονης τεχνολογίας και να καλύπτεται από πιστοποιητικό διασφάλισης ποιότητας ISO9001.
2. Θα πρέπει να περιλαμβάνει όλες τις συσκευές και τα εξαρτήματα που απαιτούνται για την εγκατάσταση και λειτουργία του σύμφωνα με το ΦΕΚ1537/08-05-2013.
3. Να συνδέεται με το υπάρχον κεντρικό αποχετευτικό δίκτυο του Νοσοκομείου.
4. Να διαθέτει δεξαμενή 1000lt τουλάχιστον (υλικού **όχι από PVC**).
5. Να πραγματοποιεί την μέτρηση του PH των μολυσματικών υγρών αποβλήτων και την ρύθμισή του σε ουδέτερο πλήρως αυτοματοποιημένα.
6. Να διαθέτει αισθητήριο PH διπλής κατεύθυνσης (PH+ και PH-) με περιοχή μέτρησης 1-12pH για σύνδεση με δυο δοσομετρικές αντλίες.
7. Να διαθέτει ενσωματωμένο μικροϋπολογιστή (ηλεκτρονικό σύστημα ελέγχου), ο οποίος θα εκτελεί και θα παρακολουθεί όλες τις λειτουργίες του συστήματος εξουδετέρωσης των υγρών αποβλήτων και θα παρέχει οπτικές ενδείξεις σε ηλεκτρονική οθόνη.
8. Ο μικροϋπολογιστής να διαθέτει σύστημα συναγερμού και σε περίπτωση βλάβης να ειδοποιεί το αρμόδιο προσωπικό της Τεχνικής Υπηρεσίας του Νοσοκομείου με οπτικά και ακουστικά σήματα σφάλματος.
9. Ο προμηθευτής θα αναλάβει την πλήρη εκπαίδευση των αρμόδιων τεχνικών του Νοσοκομείου πάνω στη σωστή λειτουργία του συστήματος εξουδετέρωσης των υγρών αποβλήτων.

**B. ΥΠΟΣΤΗΡΙΞΗ ΚΑΙ ΑΝΤΑΛΛΑΚΤΙΚΑ**

1. Ο προμηθευτής υποχρεούται να δηλώσει εγγράφως ότι αναλαμβάνει την υποχρέωση να διαθέτει στο Νοσοκομείο ανταλλακτικά και τεχνική υποστήριξη του προσφερόμενου εξοπλισμού για δέκα (10) τουλάχιστον έτη από την παράδοση αυτού.
2. Ο προμηθευτής υποχρεούται να εγγυηθεί την καλή λειτουργία του συστήματος εξουδετέρωσης αποβλήτων για τουλάχιστον δύο (2) χρόνια από την οριστική παραλαβή του, κατά τους όρους της διακήρυξης και τις ισχύουσες διατάξεις. Η δέσμευση αυτή θα γίνεται με κατάθεση σχετικής έγγραφης βεβαίωσης, η οποία θα αναφέρεται κατά τρόπο σαφή στο προσφερόμενο είδος.
3. Κατά τη διάρκεια ισχύος της εγγύησης, το Νοσοκομείο δεν θα ευθύνεται για οποιαδήποτε βλάβη του όλου συστήματος ή των μερών αυτού προερχόμενη από την συνήθη και ορθή χρήση του και δεν θα επιβαρύνεται με κανένα ποσόν για εργατικά, ανταλλακτικά, υλικά και λοιπά έξοδα αποκατάστασης της βλάβης. Η διάγνωση και αποκατάσταση κάθε βλάβης θα πρέπει να πραγματοποιείται εντός 24 ωρών σε περίπτωση που δεν απαιτούνται ανταλλακτικά ή εντός δύο (2) εργάσιμων ημερών σε περίπτωση που απαιτούνται ανταλλακτικά. Στην παρεχόμενη εγγύηση περιλαμβάνεται και η υποχρέωση του προμηθευτή για προληπτικό έλεγχο συντήρησης, σε τακτά χρονικά διαστήματα, με ανταλλακτικά πλην των αναλωσίμων υλικών, ώστε το μηχάνημα να διατηρείται σε κατάσταση καλής λειτουργίας. Η συχνότητα των προληπτικών ελέγχων πρέπει να καθορίζεται στην προσφορά και να είναι σύμφωνη με τις οδηγίες και προδιαγραφές των κατασκευαστικών οίκων του εξοπλισμού.
4. Ο προμηθευτής υποχρεούται να υποβάλλει με την προσφορά του τιμοκατάλογο που θα αναφέρει αναλυτικά όλα τα αναλώσιμα υλικά που δεν περιλαμβάνονται στην εγγύηση του μηχανήματος και να δεσμεύεται υποχρεωτικά, ότι οι τιμές θα αναπροσαρμόζονται για τα επόμενα έτη με βάση τον επίσημο δείκτη τιμών καταναλωτή του προηγούμενου έτους.
5. Κάθε έγγραφη δήλωση - βεβαίωση του κατασκευαστή πρέπει υποχρεωτικά να είναι πρωτότυπη και επικυρωμένη από το αρμόδιο Επιμελητήριο ή από άλλη αρμόδια αρχή στην περίπτωση αλλοδαπών επιχειρήσεων και να συνοδεύεται από επίσημη μετάφραση θεωρημένη από Ελληνική Προξενική Αρχή. Τέλος, πρέπει να αναγράφονται και όλα τα σχετικά στοιχεία του νόμιμου εκπροσώπου (τίτλος, διεύθυνση, τηλέφωνο, φαξ, e-mail) ώστε να παρέχεται η δυνατότητα επικοινωνίας με τον υπογράφοντα για επαλήθευση.
6. Προσφορές που δεν είναι σύμφωνες με τα οριζόμενα ανωτέρω θα απορρίπτονται.

**Γ. ΕΓΚΑΤΑΣΤΑΣΗ – ΠΑΡΑΔΟΣΗ**

1. Το σύστημα εξουδετέρωσης υγρών αποβλήτων με ρύθμιση του pH θα εγκατασταθεί με ευθύνη του προμηθευτή στον προαύλιο χώρο του Νοσοκομείου έξω από τα μαγειρεία. Οι συμμετέχοντες στο διαγωνισμό θα πρέπει να λάβουν επιτόπια γνώση του χώρου εγκατάστασης και των λοιπών συνθηκών του μικροβιολογικού εξοπλισμού του Νοσοκομείου, σε συνεργασία με την Τεχνική Υπηρεσία και την Διευθύντρια του Μικροβιολογικού Εργαστηρίου, ώστε να προβλεφθούν όλες οι αναγκαίες ενέργειες (εργασίες, τροποποιήσεις, κατασκευές κλπ.) που θα διασφαλίζουν όλες τις απαιτήσεις των ισχυόντων κανονισμών του Ελληνικού κράτους και τη νόμιμη και απροβλημάτιστη λειτουργία του συστήματος. Στην τεχνική προσφορά να κατατεθεί σχέδιο εγκατάστασης του συστήματος εξουδετέρωσης στο προαύλιο του Νοσοκομείου που θα περιγράφει αναλυτικά τις απαιτούμενες εργασίες οι οποίες θα πραγματοποιηθούν όλες με δαπάνη του προμηθευτή.
2. Οι εργασίες εγκατάστασης του συστήματος εξουδετέρωσης αποβλήτων πρέπει να πραγματοποιηθούν έτσι ώστε να μη διαταραχθεί η λειτουργία των άλλων τμημάτων του Νοσοκομείου. Η αποκατάσταση όλων των οικοδομικών και Η/Μ φθορών που τυχόν θα προκύψουν από την εγκατάσταση του συστήματος αποτελεί ευθύνη του προμηθευτή και θα γίνει με δικό του κόστος.
3. Ο προμηθευτής οφείλει να πραγματοποιήσει πλήρως την εγκατάσταση του συστήματος εξουδετέρωσης αποβλήτων και να το παραδώσει σε λειτουργία με δικό του ειδικευμένο και ασφαλισμένο προσωπικό και δική του ολοκληρωτικά ευθύνη, σύμφωνα με τους κανονισμούς του Ελληνικού Κράτους και τις οδηγίες των αρμοδίων τμημάτων του Νοσοκομείου.
4. Η παραλαβή του συστήματος εξουδετέρωσης αποβλήτων θα γίνει μετά την εγκατάσταση αυτού σε πλήρη λειτουργία. Ειδικότερα, για την οριστική παραλαβή του μηχανήματος πρέπει να προηγηθούν όλοι οι απαιτούμενοι έλεγχοι, οι μετρήσεις, η επίδειξη λειτουργίας και γενικά η επαλήθευση των τεχνικών του δυνατοτήτων και χαρακτηριστικών. Για τον λόγω αυτό, μετά την πλήρη σύνδεση και εγκατάστασή του θα ακολουθήσει δοκιμαστική λειτουργία του συγκροτήματος για διάστημα ενός (1) μηνός.
5. Όλα τα είδη και υλικά που θα προσκομίσει ο προμηθευτής για την εγκατάσταση και λειτουργία του υπό προμήθεια μηχανήματος, πρέπει να είναι καινούργια, αμεταχείριστα, χωρίς ελαττώματα και να ικανοποιούν όλους τους όρους της σύμβασης, που καθορίζουν τον τύπο, την κατηγορία και τα υπόλοιπα χαρακτηριστικά του.
6. Ο προμηθευτής είναι υποχρεωμένος να δώσει οποιαδήποτε στοιχεία προέλευσης των υλικών που θα του ζητηθεί για διαπίστωση της ποιότητας και των χαρακτηριστικών τους.
7. Προσφορές που δεν είναι σύμφωνες με τα οριζόμενα ανωτέρω θα απορρίπτονται.